Peer Skov er driftsleder på Onsildgaard Gods. Lige nu har han sat gang i høsten af vinterbyg, men han er ikke helt tilfreds med kvaliteten. -Når man kigger på aksen, så er der mange kerner, men de er bare alt for små. Jeg mindes ikke, at vi har haft vinterbyg, hvor der har været så mange små kerner, siger Peer Skov. Agri Nord er enig. - Kernerne er små i år. Jeg tror det skyldes, at vandet det kom for sent. Vi kunne godt have ønsket os, at vi havde fået vand lige lidt tidligere i foråret, så vi kunne have fået en lidt bedre kernekvalitet. Så vi håber på, at der er mange af dem, så vi kan få nogle tons i laden, siger Flemming Floor Jensen, der er chefkonsulent hos Agri Nord. De foreløbige tal fra marken siger knap syv tons vinterbyg pr hektar, og det er hæderligt, men derfor kan man jo godt beklage sig alligevel. - Jeg bliver dæleme glad, hvis vi får syv tons i snit. Og så kommer den jo så igen – brokken. Vi hat jo avlet den før, og der har vi avlet otte et halvt tons, men der var kernerne jo ikke små, siger Peer Skov, driftsleder på Onsildgaard Gods. De andre afgrøder venter stadig på mejetærskeren, men her ser det mere lovende ud. - Det er sjældent, at vi ser et år, hvor alle afgrøder står godt. Normalt har vi en afgrøde, som ikke klarer sig så godt, men det synes jeg ikke, vi ser i år. Så jeg håber på det kommer i hus, lige som det tegner, og det tegner rigtig godt, siger Flemming Floor Jensen, chefkonsulent hos Agri Nord.

Referat:
Høsten er gået i gang i Nordjylland, og foreløbig tegner den til at bliver god.